গতিমানের সূচনার আগে এই লাইনে সব চেয়ে দ্রুতগামী ট্রেন ছিল দিল্লি-ভূপাল শতাব্দী এক্সপ্রেস। শতাব্দীর যাত্রা শুরু ২৮ বছর আগে। সে সকাল ৬টায় ছেড়ে আগরা পৌঁছয় ৭-৫৭ মিনিটে। অর্থাৎ সময় নেয় ১১৭ মিনিট। অর্থাৎ সাদা চোখে গতিমানের চেয়ে ১৭ মিনিট বেশি। কিন্তু শতাব্দী ছাড়ে নিউ দিল্লি থেকে, আগরা ক্যান্টনমেন্ট থেকে যার দূরত্ব ১৯৫ কিলোমিটার। অর্থাৎ গতিমানের চেয়ে ৭ কিলোমিটার বেশি দৌড়য় শতাব্দী। এখানেই শেষ নয়। যাত্রাপথে মথুরায় ১ মিনিটের স্টপেজ আছে। এবং সবাই বোঝেন এই ১ মিনিট স্টপেজের জন্য গতি কমাতে ও বাড়াতে গিয়ে আরও কয়েক মিনিট সময় যায় শতাব্দীর। আরও আছে, শতাব্দী ছাড়ে হজরত নিজামুদ্দিনের তুলনায় অনেক ব্যস্ত স্টেশন নিউ দিল্লি থেকে, যেখানে ট্র্যাফিকের চাপ অনেক বেশি। তা হলে গতিমানের গতি নিয়ে যে ঢক্কানিনাদ চলছে তা কি আদৌ যুক্তিসঙ্গত ?